A Tanács határozata

(2004. április 29.)

a külső határátkelőhelyeken elhelyezett táblákon feltüntetendő jelzések minimumának megállapításáról

(2004/581/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 62. cikke 2. pontjának a) alpontjára,

tekintettel a Görög Köztársaság kezdeményezésére [1],

tekintettel az Európai Parlament véleményére [2],

mivel:

(1) Az Európai Gazdasági Térségről szóló megállapodás, valamint az egyrészről az Európai Közösség és tagállamai, másrészről a Svájci Államszövetség közötti, a személyek szabad mozgásáról szóló megállapodás figyelembevétele érdekében, szükséges a schengeni rendszer repülőtereken és kisrepülőtereken történő bevezetéséről és alkalmazásáról szóló, 1994. december 22-i SCH/Com-ex (94)17 rev. 4 schengeni végrehajtó bizottsági határozatban [3] szereplő, a tagállamok területére beutazó személyek részére folyosókat kijelölő, a külső légi határátkelőhelyeken elhelyezett táblákon jelenleg feltüntetett jelzések megújítása.

(2) Egységes módon meg kell határozni az utasfolyosókat jelölő új táblák jelzéseit is a külső szárazföldi és tengeri határokon, amennyiben ilyen folyosókat használnak.

(3) Annak megelőzése érdekében, hogy a tagállamokra aránytalan pénzügyi terhek nehezedjenek, célszerű meghatározni egy ötéves átmeneti időszakot, amely alatt e határozat rendelkezéseit csak akkor kell alkalmazni, ha a tagállamok új táblákat szerelnek fel, illetve lecserélik a meglévőket.

(4) Az Európai Unióról szóló szerződéshez és az Európai Közösséget létrehozó szerződéshez csatolt, Dánia helyzetéről szóló jegyzőkönyv 1. és 2. cikkével összhangban Dánia nem vesz részt e határozat elfogadásában, és a határozat vagy annak alkalmazása számára nem kötelező. Mivel e határozat az Európai Közösséget létrehozó szerződés harmadik része IV. címének rendelkezései szerinti schengeni vívmányokra épül, Dánia – az említett jegyzőkönyv 5. cikkének megfelelően – a határozat Tanács általi elfogadásától számított hat hónapon belül dönt arról, hogy saját nemzeti jogába átülteti-e a határozatot.

(5) Izland és Norvégia tekintetében e határozat az Európai Unió Tanácsa, valamint az Izlandi Köztársaság és a Norvég Királyság közötti, e két utóbbi államnak a schengeni vívmányok végrehajtására, alkalmazására és fejlesztésére irányuló társulásáról szóló megállapodás [4] értelmében a schengeni vívmányok azon rendelkezéseinek továbbfejlesztését képezi, amelyek az említett megállapodás alkalmazását szolgáló egyes szabályokról szóló, 1999. május 17-i 1999/437/EK tanácsi határozat [5] 1. cikkének A. pontjában említett területre vonatkoznak.

(6) E határozat a schengeni vívmányok azon rendelkezéseinek továbbfejlesztését képezi, amelyek alkalmazásában az Egyesült Királyság a Nagy-Britannia és Észak-Írország Egyesült Királyságának a schengeni vívmányok egyes rendelkezései alkalmazásában való részvételére vonatkozó kéréséről szóló, 2000. május 29-i 2000/365/EK tanácsi határozattal [6] összhangban nem vesz részt; ennélfogva az Egyesült Királyság nem vesz részt e határozat elfogadásában, és a határozat vagy annak alkalmazása számára nem kötelező.

(7) E határozat a schengeni vívmányok azon rendelkezéseinek továbbfejlesztését képezi, amelyek alkalmazásában Írország az Írországnak a schengeni vívmányok egyes rendelkezései alkalmazásában való részvételére vonatkozó kéréséről szóló, 2002. február 28-i 2002/192/EK tanácsi határozattal [7] összhangban nem vesz részt; ennélfogva Írország nem vesz részt e határozat elfogadásában, és a határozat vagy annak alkalmazása számára nem kötelező.

(8) E határozat a 2003. évi csatlakozási okmány 3. cikkének (2) bekezdése értelmében a schengeni vívmányokra épülő vagy ahhoz egyéb módon kapcsolódó jogi aktusnak minősül,

ELFOGADTA EZT A HATÁROZATOT:

1. cikk

A tagállamoknak a területükre beutazó személyekre előírt határellenőrzés végrehajtása érdekében külön sávokat kell kijelölniük a külső határos légi határátkelőhelyeken. A sávokat a 2. cikkben említett táblák segítségével kell megkülönböztetni.

Ugyanezen táblákat kell felhasználni, amennyiben a tagállamok külön sávokat jelölnek ki a külső határaikon lévő szárazföldi és tengeri határátkelőhelyeken.

2. cikk

A táblákon lévő jelzések, amelyek elektronikus úton is megjeleníthetők, a mellékletekben találhatók.

E jelzések az egyes tagállamok által alkalmasnak ítélt nyelven, illetve nyelveken tüntethetők fel.

3. cikk

(1) A következő személyek jogosultak arra, hogy igénybe vegyék az I. mellékletben szereplő táblával megjelölt sávot.:

a) az EU polgárai;

b) az Európai Gazdasági Térségről szóló megállapodás szerződő államainak állampolgárai;

c) a Svájci Államszövetség állampolgárai; és

d) a fenti a), b) és c) pontban említett személyek azon családtagjai, akik nem állampolgárai egyik említett államnak sem, és akik az Európai Unió polgárainak szabad mozgásáról szóló közösségi jog rendelkezéseinek kedvezményezettjei.

E személyek a II. mellékletben szereplő táblával megjelölt sávot is igénybe vehetik. (2) Harmadik országok az előbbiekben felsoroltakon kívüli állampolgárainak a II. mellékletben szereplő táblával megjelölt sávot kell igénybe venniük.

(3) Amennyiben azonban egy adott határátkelőhelyen a határforgalomban átmeneti zavar jelentkezik, úgy az illetékes hatóságok az ilyen zavarok kiküszöböléséhez szükséges időre eltekinthetnek a különböző sávok használatával kapcsolatos szabályoktól.

4. cikk

A szárazföldi és tengeri kikötői határátkelőhelyeken a tagállamok a III. mellékletben feltüntetett táblák használatával, könnyű és nehéz járművek, valamint autóbuszok szerint különböző sávokba terelhetik a járműforgalmat.

A tagállamok a helyi körülményekre figyelemmel adott esetben megváltoztathatják az e táblákon lévő jelzéseket.

5. cikk

Az 1994. december 22-i SCH/Com-ex (94) 17 rev. 4 schengeni végrehajtó bizottsági határozat mellékletének (SCH/I-Front (94) 39 rev. 9) 2. pontja, valamint az említett melléklethez csatolt, a schengeni rendszer repülőtereken és kisrepülőtereken (másodlagos repülőtereken) történő bevezetéséről és alkalmazásáról szóló határozat 2. pontja hatályát veszti.

6. cikk

E határozatot 2004. június 1-jétől kell alkalmazni, amennyiben a tagállamok az e határozat hatálya alá tartozó határátkelőhelyeken új táblákat szerelnek fel, illetve lecserélik a meglévő táblákat. Az összes többi esetben e határozatot 2009. június 1-jétől kell alkalmazni.

7. cikk

E határozat nem alkalmazható a 2003. évi csatlakozási okmány 3. cikke (2) bekezdésének hatálya alá tartozó tagállamok közötti határokra.

8. cikk

Ennek a határozatnak a tagállamok a címzettjei az Európai Közösséget létrehozó szerződésnek megfelelően.

Kelt Luxembourgban, 2004. április 29-én.

a Tanács részéről

az elnök

M. McDowell

[1] HL C 125., 2003.3.27., 6. o.

[2] 2003. november 18-i vélemény (a Hivatalos Lapban még nem tették közzé).

[3] HL L 239., 2000.9.22., 168. o.

[4] HL L 176., 1999.7.10., 36. o.

[5] HL L 176., 1999.7.10., 31. o.

[6] HL L 131., 2000.6.1., 43. o.

[7] 7 HL L 64., 2002.3.7., 20. o.

--------------------------------------------------

I. MELLÉKLET

+++++ TIFF +++++

[1] Norvégia és Izland esetében nincs szükség logóra.

--------------------------------------------------

II. MELLÉKLET

+++++ TIFF +++++

--------------------------------------------------

III. MELLÉKLET

+++++ TIFF +++++

+++++ TIFF +++++

+++++ TIFF +++++

+++++ TIFF +++++

[1] Norvégia és Izland esetében nincs szükség logóra.

[2] Norvégia és Izland esetében nincs szükség logóra.

[3] Norvégia és Izland esetében nincs szükség logóra.

--------------------------------------------------